જેમ વિષયી જીવને વિષય મળતા અધીરો થાય. તેમ ગોપી કહે છે અમને તો તારા રૂપમાં જ રસ મનાયો છે. હે પ્રભુ તમારી પાઘમાં નવલ કલંગી સોહી રહી છે. હૈડે હેત કરીને મોતીડાંની માળા ધારણ કરી છે. આવા શૃંગારાદિકથી સજ્જ ધજ વ્હાલા આપની ઉપડતી છાતી જાણેકે ધનલોભને ધન મળતા છાતી કાઢીને ચાલેતેમ આપ અમે ગોપીયો રૂપી ભક્તોના પ્રેમથી પ્રફુલ્લિત હૈયું ભરી જ્યારે આપ ગજગતિ ચાલ ચાલો છો એમાં અમારાં મનડા લોભાણાં છે. આવા સુભગમનોહર મૂરતિ પર હું મારૂં તનમન સરવસ્વ વારી નાખું છું, કુરબાન કરૂં છું. હેપ્રાણપ્યારા ! વ્હાલા ! ભક્તોના હૈયે વિહાર કરનારા નવલવિહારી હું તો તારી લાવણ્યતામાં લેવાઈ (ખેંચાઈ) ગઈ છું. શરદપૂનમના પૂર્ણચંદ્ર સમાન મુખ જોઈ તારી ભ્રકુટીમાં ભરમાણી છું. જેમ કોઈ ભરમાવે, ભરમ ઉપજાવે, એમાંથી નીકળાય નહિં તેમ ભ્રકુટી વિલાસમાં હું ખોવાઈ ગઈ છું.